治平院三蘇像
作者：郭印
朝代：宋

paragraphs: 三蘇皆天人，著作浩篇簡。
少讀鬢成絲，苦恨生何晚。
人言筦庫卑，我自得疏散。
春風牽衣裾，興發無近遠。
禪堂儼真容，光炯破昏眼。
父子也而處，天畀岷峨産。
揚馬爭軌躅，孔孟發關鍵。
日月有盡時，斯文未埋鏟。
邪說入人深，風俗頽莫返。
招得戎馬來，中原恣蹂踐。
緬思藥石言，禍患已先見。
安得起其靈，一副蒼生願。